**Informasjon til deg som skal til prikktest**

**Prikktest er en allergitest som kan bidra til å avklare om du er allergisk for ulike stoffer. Testen kan vise om det blir en reaksjon i huden når det legges på forskjellige dråper som inneholder stoffer som folk ofte reagerer på, for eksempel bjørk og dyr.**

**FØR**

* Ved prikktest skal du ikke ha brukt antihistaminer den siste uken før testen. Eksempler på slike medisiner kan være: Cetirizin, Aerius, Xyzal, Zyrtec, Phenamin og Loratadin.
* Du skal ikke ha brukt kortison (mer enn 10 mg prednisolon) 24 timer før testen.
* Du må være frisk undersøkelsesdagen, ikke ha forkjølelse, febertilstander eller lignende.
* Unngå bruk av bodylotion på armene undersøkelsesdagen.
* Hvis du bruker astmamedisiner, skal de brukes som vanlig, også på undersøkelsesdagen

**UNDER**

Prikktesten utføres på underarmens innside. En dråpe av de aktuelle stoffene som du kan reagere på, legges med 1-2 cm mellomrom på huden. Etter at dråpene er på plass gjør vi et lite stikk gjennom hver dråpe og ned i huden. Dette er ikke vondt og det er sjelden at det sees blod, da stikket er kun gjennom hudens overflate.

Dråpene fjernes med et papir, og etter 15 minutter kan vi lese av resultatene. Hvis du reagerer på noen av stoffene, vil det vises på huden din ved at det blir hvitaktig vable med litt rødhet rundt. Det kan også klø.

**ETTER**

**Etter avlesning skal du sitte til observasjon i 15 minutter.**

Eventuelle vabler, rødhet og kløe fra de forskjellige dråpene forsvinner oftest i løpet av 1-2 timer. Hvis det klør mye kan vi smøre på litt krem som demper dette.